Grikifɔ akʋ bʋbʋ aha amʋʋ bɛba Bulu osumkpa Yerusalem Israelfɔsʋ Katsʋn Nkɛ amʋtɔ.
Bɔyɔ Filipoá otsu Betsaida ánɩ́ ɩbʋ Galilea ɔmátɔ wa yɛbla mʋ bɛɛ,
“Owie,
anɩdekleá abówun Yesu.”
Filipo lɛbla Andrea,
mʋa mʋnyɔ bɛyɛbla Yesu.
Yesu lɛbla amʋ́ ɔbɛɛ,
“Brɛ lafʋn ánɩ́ bɔ́wa Nyankpʋsa-Mʋ-Bi amʋ numnyam.
Ɔnɔkwalɩ ndɛ mlɩ bla.
Nɩ kpolibi mɔkʋwie ɔbɔtɔ,
ɩkwɛ,
plɔ a,
kpoli ibi kʋlɛ amʋ kɛn igyi.
Tamɛ nɩ ɩkwɛ,
plɔ a,
ɩtɔbwɛ abi tsɔtsɔɔtsɔ.
Nɩ ɔkʋ tɔdwɛ mʋ nkpa ɔyɩ anfɩtɔ a,
ɔbɔ́hʋlɩ mʋ́.
Nɩ ɔkʋ ɛ tamadwɛ mʋ nkpa a,
obénya nkpa ánɩ́ ɩtamata.
Nɩ mlɩtɔ ɔkʋ ɔbɛɛ mósum mɩ a,
ilehian ánɩ́ obóbuo mɩ,
mɛnɩ obétsia ɔtɩnɛá mbʋ.
Nɩ ɔkʋ dɛ mɩ sum a,
mɩ Sɩ ɔbɔ́wa mʋ numnyam.”
Yesu lɔyɔ mʋ́sʋ ɔbɛɛ,
“Sei a,
asʋn dɛ mɩ klʋn han!
Amansʋ nɛ́blɩ?
Blɩ ntɛblɩ mbɛɛ,
Mɩ Sɩ,
lɛ mɩ tsu asʋn wunhɛ anfɩtɔ loo?
O-o,
mʋ́ sʋ nɛba nɩ.
Mɩ Sɩ,
wa fʋ ɩwɩ numnyam!”
Ɩnʋ a,
ɔmɛ ɔkʋ lotsu ɔsʋsʋ ba ɔbɛɛ,
“Nawa mɩ ɩwɩ numnyam dodo.
Nɛ́tra wa mʋ́.”
Brɛá ɔdɔm amʋʋ bʋlɩɩ ɩnʋ amʋ bonu ɔmɛ amʋ a,
bɛblɩ bɛɛ “Ɔprada lapʋtɩ.”
Akʋ ɛ bɛɛ,
“Bulu-ɔbɔpʋ labla mʋ asʋn!”
Ɩnʋ Yesu lɛbla amʋ́ ɔbɛɛ,
“Mlɩ sʋ ɔmɛ anfɩ lalɩn,
megyi mɩ.
Brɛá Bulu obégyi ɔyɩtɔfɔ asʋn nɩ.
Brɛá Bulu ɔbɛ́kplɩ Ɔbʋnsam,
ɔyɩsʋ ogyipʋ amʋ obiasʋ nɩ.
Tamɛ mɩ mʋ́ a,
nɩ bɛda mɩ manta oyikpalihɛsʋ,
tsu mʋ́ lɩɩ a,
nɛ́kpa aha fɛ́ɛ́ ba mɩ ɩwɩ wa.”
(Yesu lɛblɩ asʋn anfɩ pʋsuna lowu oduá mówu.)
Ɩnʋ ɔdɔm amʋ bɛfɩtɛ mʋ bɛɛ,
“Anɩ mʋ́ anɩlonu tsu anɩ Mbla ɔwʋlʋ amʋtɔá Kristo,
(ɔha amʋʋ Bulu lada mʋ ofuli amʋ) obétsia brɛ fɛ́ɛ́.
Mʋ́ ntogyi sʋ fʋdɛblɩ fɛɛ,
ilehian ánɩ́ bɛ́da Nyankpʋsa-Mʋ-Bi amʋ manta oyisʋ,
tsu mʋ́ lɩɩ?
Ma gyi Nyankpʋsa-Mʋ-Bi amʋ?”
Yesu lɛbla amʋ́ ɔbɛɛ,
“Brɛ kpalobi kʋ pɛ ɩlasiá Wankɩ amʋ ɔbɛ́tra tsia mlɩ wa.
Ɩnɩá Wankɩ amʋ tra ɔbʋ mlɩ wa a,
mlɩnatɩ wankɩ amʋtɔ,
mɛnɩ owi mɛ́ɛta wa mlɩ.
Tsufɛ ɔha ánɩ́ ɔna okluntɔ tamabɩ ɔtɩnɛá ɔyɔ.
Brɛ anfɩ wankɩ amʋ tra ɔbʋ mlɩ wa a,
mlɩhɔ mʋ gyi,
mɛnɩ mlɔ́bwɛ wankɩ amʋ abi.”
Brɛá Yesu lɛbla amʋ́ asʋn anfɩ ta a,
ɔlɛnatɩ yeŋain.